Document ID: /roh_data/filtered/fineweb-2-filterrobots_roh.jsonl.gz/61336

Uffants e famiglias in Val Müstair
Il cumün bun per uffants
Val Müstair es ün cumün bun per uffants e famiglias ed adattà per famiglias cun uffants da tuot las etads.
Quai ha da chefar per l’üna culla natüra intacta chi’d es be davant porta e chi pussiblitescha da crear ün temp liber rich da sen per uffants e giuvenils. Per l’otra garantischa la Val Müstair, grazcha a las bunas infrascructuras, ün ambiaint ideal: plazzas da giovar ed implants da sport publics sun da chattar in mincha fracziun e pisseran per gö e dalet in mincha età.
Illa fracziun da Valchava as rechatta la scoulina dal cumün. Cul bus da scoula rivan ils uffants chi abitan illas otras fracziuns sainza problems a Valchava.
Pels plü pitschens spordscha il cumün üna gruppa da gö. La gruppa da gö Murlin es ün prüm pass per as distachar planin da la famiglia. Uffants imprendan a cugnuoscher implü illa gruppa cumpogns per giovar dad otras fracziuns dal cumün e fan prümas amicizchas.
Las expertas da la cussagliaziun da mammas e baps i’l Center da sandà Val Müstair sustegnan ils genituors in dumondas d‘educaziun, chüra, promoziun e svilup da l’uffant. Implü vegnan genituors cusgliats cun s-chaffir ün context approprià a l’età dal uffant.
Sylvia Kruger-Pinggera
Cusgliadra da mammas e baps
Sielva 122
7536 Sta. Maria V.M.
Tel. +41 (0)75 419 74 40